Староминшки рејон
Староминшки рејон () административно-територијална је јединица другог нивоа и општински рејон смештен у северном делу Краснодарске Покрајине, на крајњем југозападу европског дела Руске Федерације.

Административни центар рејона налази се у селу (станици) Староминскаја. 

Према подацима националне статистичке службе Русије за 2017. на територији рејона живело је 40.877 становника или у просеку око 40 ст/км². По броју становника налази се на 35. месту међу административним јединицама Покрајине. Површина рејона је 1.030 км².

Географија 
Староминшки рејон се налази у северном делу Краснодарске Покрајине, обухвата територију површине 1.030 км² и по том параметру налази се на 36. месту међу општинским јединицама у покрајини. Граничи се са Азовским рејоном Ростовске области на северу, на истоку је Кушчјовски, југоистоку Лењинградски, југу Каневски и западу Шчербиновски рејон. 

Река Јеја представља северну границу рејона и уједно део је границе између Ростовске области и Краснодарског краја. Староминшки рејон се често назива „северном капијом” Краснодарског краја. Рејонска територија се у целости налази на подручју ниске алувијалне Кубањско-приазовске низије. Централним делом рејонске територије, у правцу југ−север, протиче река Сосика, највећа и најважнија притока Јеје.

Пољопривреда је основна привредна активност у овом подручју.

Историја 
Староминшки рејон је успостављен 2. јуна 1924. као административна јединица тадашњег Донског округа Југоисточне области. Свега пар месеци касније рејон је постао делом Севернокавкаске покрајине, а потом од јануара 1934. и Азовско-црноморске покрајине. У границама Краснодарске покрајине је од септембра 1937. године. 

Привремено је био укинут од фебруара 1963. до децембра 1966. када је његова територија била саставним делом Каневског рејона.

Демографија и административна подела 
Према подацима са пописа становништва из 2010. на територији рејона живело је укупно 40.755 становника, док је према процени из 2017. ту живело 40.877 становника, или у просеку око 40 ст/км². По броју становника Шчербиновски рејон се налази на 35. месту у Покрајини.

Напомена:* Према процени националне статистичке службе. 

На територији рејона налазе се укупно 22 насељена места сеоског типа административно подељена на 5 сеоских општина. Административни центар рејона је село (станица) Староминскаја са око 30.000 становника.

Види још 
 Краснодарска Покрајина
 Староминскаја

Референце

Спољашње везе 

 

Рејони Краснодарског краја